Jacob Aarup-Andersen bliver ikke Thomas F. Borgens efterfølger i Danske Bank.

Det står klart, efter Finanstilsynet har vendt tommelfingeren nedad til, at den 40-årige bankmand kan blive topchef for Danmarks største bank.

Danske Bank havde ellers udset Jacob Aarup-Andersen som ny topchef. En stilling som kræver Finanstilsynets godkendelse.

»Finanstilsynet har foreløbigt vurderet, at de anser kandidaten for velkvalificeret på mange områder, men vurderer, at der er behov for længere tids erfaring, herunder med visse af Danske Banks forretningsområder. Danske Banks bestyrelse tager tilkendegivelsen til efterretning og har tilbagekaldt ansøgningen,« oplyser Danske Bank i en pressemeddelelse.

Banken oplyser samtidig, at den fortsætter jagten på en ny topchef. Indtil videre fortsætter Jesper Nielsen som midlertidig administrerende direktør.

Thomas Borgen trak sig som topchef for Danske Bank i september på grund af skandalen om hvidvask.

Bestyrelsesformand i Danske Bank, Ole Andersen, meddeler, at bankens bestyrelse tager Finanstilsynets tilkendegivelse »til efterretning«. Han oplyser samtidig, at bestyrelsen er i dialog med med andre potentielle kandidater, at den nu vil fortsætte rekrutteringsprocessen »med henblik på at finde den bedst egnede til jobbet«.

Jacob Aarup-Andersen fortsætter i sin nuværende stilling som chef for Wealth Management og som medlem af bankens direktion.

»Jeg er stolt og glad over, at Danske Banks bestyrelse anbefalede mig som administrerende direktør, hvilket er et stort skulderklap. Jeg tager naturligvis Finanstilsynets tilkendegivelse til efterretning og noterer mig deres begrundelse,« siger Jacob Aarup-Andersen i meddelelsen.